הוועדה המיוחדת בעניין ההתמודדות עם נגיף הקורונה - זמנית, כנסת 23, פרוטוקול מספר 5, 2020-03-30 09:30

עפר שלח: בוקר טוב לכולם, אנחנו ממשיכים עם הדיונים.

עפר שלח: אני רוצה להגיד כמה דברים כלליים בפתיחה.

עפר שלח: אחד, לוועדה הזאת נועדו חיים טיפה יותר ארוכים ממה שחשבנו.

עפר שלח: אנחנו נמשיך לעבוד בקצב מלא.

עפר שלח: אני חושב שיהיה לנו מספיק זמן כדי להוציא מסמך מסכם שיהיה מאוד רלוונטי.

עפר שלח: עכשיו, אחרי דיונים לא רבים שהיו לנו כבר, ברור לנו שיש נקודת הכרעה מאוד משמעותית מיד אחרי פסח, ברור לנו שהמדיניות הזאת של שמיכת הסגר שיושבת גם על המשק וגם על החיים הישראלים תצטרך להשתנות, והגופים שמנהלים את האירוע הזה יצרכו לעצב אסטרטגיית יציאה, בעיני אסטרטגיית ניהול, כי אנחנו לא רואים אסטרטגיה כזאת במהלך הנוכחי.

עפר שלח: אנחנו נעבוד בקצב מלא כדי לייצר את המידע הזה.

עפר שלח: אני אעבוד בשעותיי הפנויות כדי לעצב אותו.

עפר שלח: אני מאוד מקווה שנגיע למסמך מסכם, כמובן בחתימת כל חברי הוועדה, שיהיה מפת הדרכים שלנו להתנהלות מיד אחרי הפסח.

עפר שלח: מחר יהיה לנו דיון שיעסוק בהצעות אסטרטגיות של אנשים בעלי ניסיון: ראש המל"ל לשעבר, גיורא איילנד, מפכ"ל המשטרה לשעבר, רוני אלשיך, וגם אמנון שעשוע, ממייסדי "מובילאי".

עפר שלח: אנשים עם ניסיון במערכות ציבוריות יציעו לנו ממקומם הפרטי אסטרטגיות לניהול המערך הנוכחי ולהסתכלות קדימה, כי אנחנו צריכים לצאת מהמשבר הזה עם תפיסה של התמודדות לאומית אם חס וחלילה תהיה קורונה שתיים או יקרה אירוע דומה בעתיד.

עפר שלח: חלק מהתפקיד שלנו הוא גם לעצב את הדרכים שבהן אנחנו מסתכלים על זה קדימה.

עפר שלח: ביום רביעי עוד לא סגרנו בדיוק מה יהיה, אבל ביום חמישי יהיה דיון מיוחד על המגזר הערבי, יוביל אותו חבר הכנסת שחאדה.

עפר שלח: יכול להיות שנעשה דיון שנוגע למגזר החרדי, שזה סיפור מאוד מאוד גדול.

יוליה מלינובסקי: חייבים לעשות, זה לב המחלוקת, זה לב הבעיה.

מיכל (מיקי) חיימוביץ': בדרך לכאן שמעתי עדות ברדיו של אישה מבורו פארק בניו-יורק שתיארה את מה שקורה שם בימים האחרונים.

מיכל (מיקי) חיימוביץ': אני חוששת שהמצב שם מאוד לפתחנו.

מיכל (מיקי) חיימוביץ': אנחנו רואים כולם את התמונות, אנחנו רואים את מה שקורה במגזר החרדי.

מיכל (מיקי) חיימוביץ': אני חושבת שכדאי, אדוני היושב-ראש, לכנס דיון בנושא הזה, לזמן את האנשים שמשפיעים בחברה החרדית, כדי לחשוב איך מתגברים על הקושי הזה של ההסברה בחברה הזאת, של חלחול ההבנה של הסכנה, כי בסופו של דבר כולנו נצטרך להשתמש באותן מכונות הנשמה.

מיכל (מיקי) חיימוביץ': חייבים לעשות שם עבודה יסודית, כי זה ממש לפתחנו.

מיכל (מיקי) חיימוביץ': הדיווחים שם מזעזעים - מדובר על ריכוז תמותה מאוד מאוד גבוה.

מיכל (מיקי) חיימוביץ': אנחנו יודעים שהצפיפות וההתקרבות שם בין אנשים נמשכות.

מיכל (מיקי) חיימוביץ': המחיר יהיה יקר מנשוא.

עפר שלח: אין ספק.

אוסאמה סעדי: איך שאמרנו בהתחלה, מדובר בוועדה חשובה מאוד, במיוחד כשיש ועדת משנה לענייני החברה הערבית.

אוסאמה סעדי: אני מברך על היוזמה שלך, אדוני היושב-ראש, לקיים דיון מיוחד על הקורונה בחברה הערבית.

אוסאמה סעדי: אני חושב שהמספרים מטעים, וזה משום שאין לנו בדיקות.

אוסאמה סעדי: אני רוצה לבשר שסוף סוף, אחרי מאמצים של כל הרשימה המשותפת, במיוחד של חברנו חבר הכנסת אחמד טיבי שהוא יו"ר ועדת הבריאות ברשימה המשותפת, ואחרי פגישה אתמול עם מנכ"ל מד"א, יש את המוקד הראשון של דרייב אין בחברה הערבית שנפתח בוואדי ערה.

אוסאמה סעדי: סוכם שיהיה עוד מרכז כזה בגליל, כנראה בעיר טמרה, ועוד מרכז אחד בנגב, באחד מהיישובים בנגב.

מיכל (מיקי) חיימוביץ': קיבלתי דיווח שיהיה גם באחד הכפרים הבדואים.

אוסאמה סעדי: בדיוק.

אוסאמה סעדי: אני חושב שהתפקיד שלנו הוא גם לשנות את התנאים של הבדיקה.

אוסאמה סעדי: הבעיה היא שכשאתה עושה את המרכזים האלה, אין הרבה אנשים שניגשים לבדיקות האלו כי צריך תסמינים.

אוסאמה סעדי: אומרים עכשיו שרוצים לעשות 5,000 בדיקות, 10,000 בדיקות, 30,000 בדיקות.

עפר שלח: אנחנו נדון במדיניות הבדיקות.

אוסאמה סעדי: אני קורא לכלל האזרחים הערבים, תמלאו אחרי ההוראות של משרד הבריאות – תהיו בבתים, תצאו רק אם צריך.

אוסאמה סעדי: ודבר שני, תלכו להיבדק במרכזים האלה.

יוליה מלינובסקי: אני מציעה להזמין את כל המנכ"לים לשיחת ועידה, כי יש לנו ביקורת, יש לנו מה להגיד.

יוליה מלינובסקי: הם בחזית.

עפר שלח: כך יהיה.

יוליה מלינובסקי: ישב פה אתמול מנכ"ל משרד האוצר ובישר לנו שאולי היום בבוקר נשמע על תכנית כלכלית.

יוליה מלינובסקי: לא תכנית כלכלית ולא נעליים.

מיכל (מיקי) חיימוביץ': זה אחר הצוהריים.

יוליה מלינובסקי: פורסם שהתכנית נדחתה כי ראש הממשלה עסוק בהקמת הממשלה.

יוליה מלינובסקי: עם כל הכבוד, הממשלה זה דבר חשוב, אבל לאנשים בעשירי בחודש יורדים תשלומים.

עפר שלח: אני מזכיר שזה אחרי שאמרו "עוד 48 שעות".

יוליה מלינובסקי: זה היה 48 שעות לפני שבוע.

יוליה מלינובסקי: עכשיו אנחנו נמצאים בסיטואציה בלתי נסבלת.

יוליה מלינובסקי: אני לא מבקשת, אני דורשת, אני דופקת פה על השולחן, שימו את הדברים האלה כרגע על השולחן.

יוליה מלינובסקי: קודם כל תכנית כלכלית, כדי לתת פתרונות לבעלת צהרון, למדריך תיירים, לספרית.

יוליה מלינובסקי: האנשים פשוט בהיסטריה.

יוליה מלינובסקי: הם לא ימותו מקורונה, הם ימותו מהפחד הכלכלי הזה, מהפחד שהם יגיעו למצב שלא יהיה להם כסף לקנות אוכל כי אין להם מסגרת אשראי.

יוליה מלינובסקי: מדברים על זה שצריך להקפיד על הנחיות בכל המגזרים כולל במגזר החרדי, כולל במגזר הערבי, כאשר אתמול התבשרנו על כך שיועצת ראש הממשלה לענייני חרדים חלתה בקורונה.

יוליה מלינובסקי: אנחנו יודעים שהיא בילתה עם ראש הממשלה, עם האחרים בלשכתו, ביום חמישי האחרון.

יוליה מלינובסקי: אני חושבת שזה יהיה מוסרי, שזו גם תהיה דוגמה אישית שראש הממשלה ויו"ר הכנסת ייכנסו עכשיו לבידוד אחרי שהם ישבו איתה שעות רבות.

יוליה מלינובסקי: אי אפשר לדרוש מהאזרחים לקיים את התנאים הקשים של בידוד כאשר בלשכת ראש הממשלה חושבים אם להיכנס בכלל לבידוד.

יוליה מלינובסקי: לא צריך לחשוב, פשוט צריך לקיים את מה שדורשים מהאזרחים.

יואב סגלוביץ': אחד, יש מודיעין.

יואב סגלוביץ': אמנם זה מודיעין חלקי, אבל כרגע הפעילות היא לא לפי המודיעין.

יואב סגלוביץ': אני חושב שצריך לקרוא להם מכאן לפעול לפי המודיעין.

יואב סגלוביץ': שניים, הנושא של היכולות הלא מנוצלות.

יואב סגלוביץ': אני ממליץ להזמין את אלוף פיקוד העורף, לשמוע מה הם מסוגלים לעשות.

עפר שלח: פיקוד העורף הוא רגליים על הקרקע.

עפר שלח: בדיון השני שלנו היום על בריאות קשישים נראה אם פיקוד העורף נכנס כמו שהבטיח לנו מנכ"ל משרד הבריאות.

יואב סגלוביץ': אני יודע שפיקוד העורף לא נכנס במתארים שהוא יודע להיכנס.

יואב סגלוביץ': אומרים פה כולם שמגזר הקשישים הכי נפגע, הכי פחות מטופל.

ג'אבר עסאקלה: הבדיקות, כמו שאמרו לפניי, כמעט ולא מתקיימות בחברה הערבית.

ג'אבר עסאקלה: היינו אמורים להיות עם 700,800 נדבקים - אני מאמין שיש יותר בתוך הישובים שלנו.

ג'אבר עסאקלה: הבדיקות לא מתקיימות בישובים הערבים.

ג'אבר עסאקלה: אתמול התבשרנו שייפתחו מרכזי בדיקה - אני מקווה שזה יקרה מהר.

ג'אבר עסאקלה: מנכ"ל מד"א הצהיר אתמול שתי הצהרות מנוגדות.

ג'אבר עסאקלה: בצוהריים הוא אמר שלא יעשו בדיקות, בערב הוא אמר משהו אחר.

ג'אבר עסאקלה: אני רוצה שנבטיח שיהיו מרכזי בדיקות בכל האזורים.

ג'אבר עסאקלה: אחד העניינים המשמעותיים ביותר שצריך לשים לב אליו הוא עניין הסטודנטים שעדיין נמצאים בחו"ל ומנסים להגיע לארץ.

ג'אבר עסאקלה: המדינה צריכה לקחת אחריות על העניין הזה.

ג'אבר עסאקלה: אמנם חברי הרשימה המשותפת עושים מאמצים מול חברות תעופה, הם מנסים להביא את האנשים ארצה, אבל זה תפקידה של המדינה.

ג'אבר עסאקלה: המדינה לא עושה פה את התפקיד שלה.

ג'אבר עסאקלה: מתוך אלה שחזרו, ישנם כאלה שנדבקו.

ג'אבר עסאקלה: אני חושב שלסגור בבתי מלון את כולם יחד זה רק מדביק את כל מי שלא נדבק עד עכשיו.

ג'אבר עסאקלה: פיקוד העורף צריך לטפל בעניין הזה במהירות.

ג'אבר עסאקלה: הנושא המרכזי לצד נושא הבדיקות הוא נושא המוכנות.

ג'אבר עסאקלה: אני לא רוצה לדבר רק על האוכלוסייה הערבית, גם על כל הפריפריה במדינת ישראל - המוכנות שלה לנגיף הזה היא לא ממש גדולה.

ג'אבר עסאקלה: בדרום, לפחות לפי התקשורת, יש 361 מכונות הנשמה.

ג'אבר עסאקלה: בצפון - 443.

ג'אבר עסאקלה: בירושלים -155.

ג'אבר עסאקלה: במרכז, לעומת זאת, יש 1,012.

ג'אבר עסאקלה: באזור שבו אני גר, שזה הגליל, יש כמה בתי חולים.

ג'אבר עסאקלה: אחד המרכזים של האוכלוסייה הערבית הוא בנצרת.

ג'אבר עסאקלה: בנצרת המצוקה מאוד מאוד קשה - בית חולים שמתמחה בטיפול בילדים ומתבקש להיות מוכן לקורונה, נמצא עם מכונת הנשמה אחת בלבד.

ג'אבר עסאקלה: בכל אחד משני בתי החולים שנמצאים בנצרת יש שש מכונות, כאשר הצורך בכל אחד מהם הוא של 20 מכונות.

ג'אבר עסאקלה: בבתי החולים הפרטיים קופות החולים וביטוח לאומי עדיין גובים את מס הבריאות.

ג'אבר עסאקלה: הייתה הוראה לעצור את כל הטיפול האקלקטי, שזה אומר שכבר לא מקבלים צילומים, לא מקבלים שום דבר - אין להם הכנסות.

ג'אבר עסאקלה: מצד שני, הם נדרשים להיות מוכנים לקורונה.

ג'אבר עסאקלה: עוד פחות משבוע הם לא יוכלו לשלם משכורות אם יימשך המצב הזה.

ג'אבר עסאקלה: משרד הבריאות צריך לקחת על עצמו את האחריות - כמובן במימון קופות החולים - על כך שכספים יזרמו לבתי החולים האלה.

עפר שלח: הנקודה לגבי מכונות ההנשמה מביאה אותנו לדיון של עכשיו.

עפר שלח: המגפה יוצרת מצב שבו צריך לעבור לאיזו שהיא מתכונת חירום על משהו שברור לחלוטין שמדינת ישראל לא יכולה להחזיק אותו בשגרה.

עפר שלח: הותווה לנו קו של 5,000 חולים מונשמים.

עפר שלח: סביר להניח שלמדינת ישראל אין 5,000 מכונות הנשמה בשגרה.

עפר שלח: מספר המונשמים בשגרה לא עולה על 1,000, אולי פחות מזה.

עפר שלח: קיבלנו כמה נתונים מדאיגים מאוד במהלך הדיונים של הוועדה.

עפר שלח: אמר לנו מנכ"ל משרד הבריאות שיש 2,800 מכונות הנשמה בכל מדינת ישראל, שזה כולל בתי חולים פרטיים, כולל צבא.

מיכל (מיקי) חיימוביץ': כולל וטרינרים.

עפר שלח: אני לא יודע אם הוא הכניס את הווטרינרים פנימה.

עפר שלח: הדבר השני שהיה יותר מדאיג, אולי אפילו מדהים, זה שלמרות שב-20 בינואר ארגון הבריאות העולמי הכריז שהמחלה הזאת עוברת מאדם לאדם, זאת אומרת שהיא בסכנה להיות מגיפה, עד יום חמישי שעבר, ואני מניח שעד היום, לא נוספה ולו מכונת הנשמה אחת בישראל.

עפר שלח: אני רואה כותרת ראשית היום ב-y-net: "המוסד הביא 30 מכונות הנשמה".

עפר שלח: הייתי חבר ועדת המשנה לשירותים חשאיים שש שנים, אני מכיר טוב את היכולות של המוסד.

עפר שלח: לא בשביל זה אנחנו מחזיקים את המוסד, לא בשביל 30 מכונות הנשמה או כל דבר אחר.

עפר שלח: אל הדבר הזה, ואני אומר את זה באופן חיובי, לא באופן שלילי, נשאבו הרבה מאוד גורמים פרטיים שהם ברגיל סוחרים בפריפריה הזאת של הציוד הבריאותי.

עפר שלח: שני הדברים שהם במחסור כאן הם מסכות ומכונות הנשמה.

עפר שלח: יש קונצנזוס בוועדה הזאת על כך שצריכה להיות פה חזרה לשגרה ולמקומות עבודה.

עפר שלח: במקומות שעשו את זה, כמו למשל בסין, אנשים הולכים עם מסכות, המסכות הפכו להיות פריט יום-יומי.

עפר שלח: צריכים להיות פה מיליונים על מיליונים של מסכות כדי שנוכל לנהל את שגרת חיינו.

עפר שלח: יש מדינות, למשל יפן, שאנשים הולכים באופן קבוע עם מסכות.

עפר שלח: כל נושא הרכש של הציוד מנוהל על ידי שני גופים עיקריים: משרד הבריאות, באמצעות הזרוע שלו "שראל" שהיא הזרוע שלו לרכישת ציוד רפואי בימים כתיקונם, ונכנס לזה משלב מסוים מינהל הרכש במשרד הביטחון, מנה"ר, גוף שאני מכיר טוב מעבודתי האחרת.

עפר שלח: רק בטלפון, על הנייר, יכולתי לרכוש איזה 15 מיליון מסכות בסוף השבוע מטלפונים שהגיעו אלי.

עפר שלח: ברור שלא כל הדברים האלה הם תקניים, ברור שלא כל הדברים האלה ראויים, אבל גם ברור שמדובר פה על זמן חירום שבו התהליכים הבירוקרטיים הרגילים לא עובדים ולא יכולים לעבוד.

עפר שלח: כדי לברר את הדבר הזה, כדי לאפשר את התרומה שלנו לזה שתהליכים יזורזו ונהיה מוכנים, אם אנחנו מדברים על הנקודה המכרעת של אחרי הפסח, של פתיחה, של מעבר למדיניות יותר דיפרנציאלית וכן הלאה, גם הדברים האלה צריכים להיפתח.

עפר שלח: ביקשנו מנציגי משרד הבריאות, מראש מנה"ר וממנכ"ל "שראל" להיות איתנו.

יוליה מלינובסקי: אספתי נתונים, פשוט עשיתי חיפוש בגוגל לגבי מה שקורה.

יוליה מלינובסקי: אתמול פורסם שאיזה פילנתרופ רכש 20,000 מסכות ב-400,000 שקל.

יוליה מלינובסקי: אנשים תורמים מכספם למערכת, למרות שאתמול שמענו ממשרד האוצר שאין מחסור בכסף, שהכל בסדר.

יוליה מלינובסקי: דיברנו אתמול על כך שאנשי צוות רפואה תורמים מסכות מכספם האישי, שהלכו והזמינו 900 מסכות.

יוליה מלינובסקי: יש פה בלגן - משרד הבריאות רוכש וגם משרד הביטחון נכנס לתמונה.

יוליה מלינובסקי: יש גם את המחסנים לשעת חירום, שלא ברור מה קורה שם.

יוליה מלינובסקי: קיבלתי אתמול חוות דעת מהיועצת המשפטית בנוגע לשאלה אם לוועדה יש מנדט להתעסק בזה.

יוליה מלינובסקי: בהתחלה היא חשבה שכן, אבל אחרי התייעצות משפטית התברר שזה לא בסמכותנו בכלל.

יוליה מלינובסקי: אם ראש הממשלה רוצים שמל"ל ירכז את הנושא, הוא חייב לתת לו מנדט משני עם הגדרות מאוד מדויקות מה בסמכותו לעשות.

יוליה מלינובסקי: פורסם אתמול בתקשורת, ואני חייבת לציין שהיא עושה עבודה מצוינת, שיש חברה ישראלית שיכולה לייצר מכונת הנשמה ב-1,000 דולר.

יוליה מלינובסקי: היא כבר מוצפת בפניות מחו"ל.

יוליה מלינובסקי: מה קורה איתנו?

יוליה מלינובסקי: רק בשבת יצרו איתם קשר ממשרד הבריאות.

יוליה מלינובסקי: יש בשדרות אחלה מפעל לציוד רפואי, אבל משרד הבריאות כבר כמה שנים מעדיף לקנות את הציוד הרפואי בסין.

יוליה מלינובסקי: המפעל בשדרות שעבד בשליש כוח התחיל עכשיו לעבוד.

עפר שלח: הייתי בקשר עם מנכ"ל מפעל "שיאון".

עפר שלח: הוא קיבל עכשיו את המכרז לייצר את המסכות.

עפר שלח: הוא נתקל בבירוקרטיה בנוגע לייבוא של חומרי גלם.

עפר שלח: קישרתי אותו עם גורמים פרטיים, כדי לעזור לו לפתור את הבעיה הזאת ולהביא אותם.

עפר שלח: כל האנשים האלה נתקלים באותו מחסום בירוקרטי.

יוליה מלינובסקי: יש הרבה שאלות לגבי איך מזמינים ציוד, למה לא תומכים בכחול לבן, מי אחראי על הרכש.

יוליה מלינובסקי: מתברר שיש יותר מידי גופים.

אחמד טיבי: יש תת בדיקות בחברה הערבית, אבל גם אין יוזמה של מי שיש לו סימפטומים להתקשר ל-101 כדי לבקש בדיקות כנדרש, ולכן דרשנו, הרשימה המשותפת, ועדת הבריאות של הרשימה המשותפת, ועדת המעקב של הבריאות, ראשי הרשויות, שמשרד הבריאות יקים מרכזי אבחון.

אחמד טיבי: שוחחתי אתמול עם השר ליצמן, עם המנכ"ל בר סימן טוב.

אחמד טיבי: נפגשתי גם עם מנכ"ל מד"א, אלי בין, במרכז מד"א בירושלים.

אחמד טיבי: בעוד כשעתיים תתחיל לפעול תחנה ניידת בוואדי ערה, בערערה.

אחמד טיבי: מחר תיפתח התחנה בטמרה.

אחמד טיבי: בעוד כמה ימים תיפתח בנגב, באחד הישובים הערביים בנגב.

אחמד טיבי: הוחלט לפני שעה קלה שבתחנה בערערה יהיו ארבעה מסלולים במקום שני מסלולים, ועל כך מגיעה לאלי בין מילה טובה.

עפר שלח: יהיה דיון מיוחד על המגזר הערבי.

עפר שלח: אבי בוסקילה, האם יש הוראות מיוחדות שניתנו לך על ידי משרד הבריאות לגבי תקינה והעברת תקינה של ציוד רפואי שמגיע לא ממקורות שלכם לנוכח המשבר שבו אנחנו נמצאים?

אבי בוסקילה: מאחר ואנחנו עוסקים בתחום הזה בשגרה עם יצרנים וספקים שאנחנו עובדים איתם, יש בוודאי את התקינה.

אבי בוסקילה: דברים שהם לא איתם, למרות שקיבלנו את כל הניירת, בנוהל מאוד מזורז בדקנו.

אבי בוסקילה: יש דברים שהעברנו למשרד הבריאות והצוות המקצועי בדק ופסל, יש הרבה דברים שאושרו.

עפר שלח: אם נתמקד בנושא של מסכות ומכונות הנשמה, איזה רכש עבר דרככם?

עפר שלח: כמה ממנו הגיע?

עפר שלח: כמה ממנו צפוי להגיע בעתיד הקרוב?

עפר שלח: האם אתה יכול לנקוב במספרים מדויקים?

אורלי ויינשטיין: אנחנו כרגע עם כ-1,400 מכונות הנשמה פנויות לבתי החולים.

אורלי ויינשטיין: בנוסף, יש לנו 400 מכונות הנשמה מהאגף לשעות חירום - כמעט כולן הועברו לבית החולים.

אורלי ויינשטיין: יש לנו כ-70 מכונות הנשמה בבתי החולים הפרטיים שאותן נייעד לאירוע ככל שיהיה צריך.

אורלי ויינשטיין: לצה"ל יש כ-900 מכונות הנשמה.

עפר שלח: אורלי, את כל הנתונים האלה קיבלנו ממנכ"ל משרד הבריאות בשבוע שעבר.

עפר שלח: אני רוצה להתמקד בדלתא, באיך מגדילים את זה, במתי זה צפוי להגיע.

אורלי ויינשטיין: 5,000 בני אדם יהוו שליש מהאנשים שיצטרכו להיות מאושפזים בבתי החולים.

אורלי ויינשטיין: המספר הזה מושתת על תרחישים שבונים מתמטיקאים, סטטיסטיקאים.

אורלי ויינשטיין: קיבלנו היום עוד תרחיש, עדיין לא הספקנו להסתכל עליו.

אורלי ויינשטיין: התרחישים האלה קיימים מעת לעת, כדי שיהיה לנו מספר יעד.

עפר שלח: גם הוועדה יכולה לתת לכם תרחישים.

עפר שלח: מה הצפי של מכונות הנשמה?

עפר שלח: האם את יכולה להיות מדויקת במספרים?

עפר שלח: כמה הזמנתם?

עפר שלח: מתי הן יגיעו?

אורלי ויינשטיין: כרגע נמצאות במערכות הרכש עד 11,000 מכונות הנשמה שהזמנו.

עפר שלח: מה זה מערכות הרכש?

אורלי ויינשטיין: מערכות הרכש של משרד הביטחון.

עפר שלח: האם את יכולה לתאר לי מה זה אומר?

אורלי ויינשטיין: אנחנו נמצאים בעולם שבו צריך מכונות הנשמה.

אורלי ויינשטיין: ברור לנו שלא כל 11,000 תגענה במועד, עד שיא המגיפה שאנחנו צופים שיהיה חודשיים.

מיכל (מיקי) חיימוביץ': כמה מתוך זה הוא ייבוא שאנחנו מביאים מבחוץ וכמה אנחנו בונים פה?

אורלי ויינשטיין: אנחנו בודקים את צפי ההגעה של המכונות, את צפי העלייה במספר המונשמים.

אורלי ויינשטיין: יש הזמנה של מעל 11,000, כמעט 12,000 מכונות הנשמה; הזמנה של 7,400 מוניטורים, שגם הם יכולים מחוברים למטופל, ומעל 21,000 משאבות עירוי שכל מטופל גם הוא זקוק להן.

אורלי ויינשטיין: אלה שלושת המכשירים העיקריים שחולה מונשם צריך להיות מחובר אליהם.

אורלי ויינשטיין: האתגר בקטע הזה הוא צפי ההגעה של הציוד הזה כדי שיהיה מתאים לגדילה במספר המונשמים.

עפר שלח: את יכולה לפרק את זה למה יגיע ומתי?

אורלי ויינשטיין: אני יודעת בכל נקודת זמן מתי יגיע כל מוניטור, מתי תגיע כל משאבה.

אורלי ויינשטיין: אנחנו כרגע עדיין בפער של מכונות לעומת הגעה, לכן עשינו מספר צעדים נוספים.

עפר שלח: אני לא מצליח לקבל ממך מספר.

עפר שלח: כמה מכונות הנשמה וכל הציוד הנלווה יהיו בישראל בעוד שבועיים?

אורלי ויינשטיין: כל המספרים האלה נמצאים בגרף.

עפר שלח: אם את לא זוכרת - רע מאוד.

עפר שלח: זה הדבר הכי קריטי שמשרד הבריאות צריך לעסוק בו.

עפר שלח: זה כמו שיגיד לך מפקד אוגדה בצה"ל שהוא לא יודע כמה טנקים יש לו.

אורלי ויינשטיין: אני כן יודעת, פשוט הגרף הזה לא מולי כרגע.

עפר שלח: את יכולה להגיד סדר גודל?

אבי בוסקילה: כמו שד"ר ויינשטיין אמרה, יש גרף.

אבי בוסקילה: אנחנו בקשר יום יומי עם הספקים.

אבי בוסקילה: אנחנו אמורים לקבל גם מהם תמונה מלאה.

עפר שלח: אבי, עם כל הכבוד, אתה מספר לי על הצרות שלך, ואני מבין אותן.

עפר שלח: הרי הדברים האלה הם דברים פיזיים שנוסעים ממקום למקום, יש שלבים ברכש שלהם, הם מתי שהוא עולים על מטוס או על אונייה.

עפר שלח: האם אתה יכול לפרט לנו את זה?

אבי בוסקילה: בזמנים של שגרה אתה יכול לפרט ולהציג גרף, בתקופה הזאת אנחנו נמצאים בקשר עם הספקים שבעצמם מתקשים לתת תמונה מדויקת.

אבי בוסקילה: במהלך אפריל אנחנו יודעים שאמורים להגיע סדר גודל של 400 מנשימים.

אבי בוסקילה: אנחנו עובדים יום ולילה מול הספקים כדי לקבל תמונה יותר מדויקת לגבי זמן אספקה.

אבי בוסקילה: הכוונה היא שמרבית המנשימים שנצטרך יגיעו במסגרת שבעת השבועות הקרובים.

עפר שלח: אתה יכול להגיד משהו על ייצור עצמי, על מה שמתכוונים לייצר?

עפר שלח: ראינו אתמול ידיעה בעיתון שדני גולד ומפא"ת נכנסים לתוך הדבר הזה.

עפר שלח: יש אפילו כוונה להסב תעשיות ביטחוניות מסוימות.

עפר שלח: אתה יכול לתת איזה שהוא צפי לייצור עצמי בישראל?

אורלי ויינשטיין: הצפי הוא בין 4,000 ל-5,000 מכונות הנשמה ישראליות.

עפר שלח: באיזה טווח זמן?

אורלי ויינשטיין: חלק מהן הגיעו כבר אתמול.

אורלי ויינשטיין: מספר קטן שלהן הגיע כבר אתמול.

עפר שלח: כמה?

אוסאמה סעדי: מאיפה הגיעו?

אוסאמה סעדי: זה ייצור מקומי?

אוסאמה סעדי: מתחילים לייצר?

עפר שלח: אלו שהגיעו אתמול הן מייצור עצמי?

אורלי ויינשטיין: כן.

עפר שלח: את יכולה להגיד איפה ייצרו אותן?

אורלי ויינשטיין: חברת "פלייט".

עפר שלח: איזה סדר גודל זה?

עפר שלח: כמה זה?

אורלי ויינשטיין: הגיעו 27 מכונות, ובשבועות הקרובים יגיעו עוד ועוד.

אורלי ויינשטיין: מהחברה הזאת יש צפי של 2,000 מכונות, ומהחברה הישראלית השנייה – בין 2,000 ל-3,000.

אוסאמה סעדי: כמה זמן לוקח לייצר מכונה כזאת?

אורלי ויינשטיין: זאת שאלה שאני לא יודעת לענות לך עליה.

עפר שלח: ימים?

עפר שלח: את אומרת שמאותו מפעל יש צפי של 2,000.

עפר שלח: אם הוא מייצר 20 ביום, זה ייקח 100 ימים אבל אם הוא מייצר 100 ביום, זה ייקח 20 יום.

אורלי ויינשטיין: כמו שאמרת, המפעלים האלה מקבלים סיוע מהתעשיות הביטחוניות, לכן קצב הייצור הולך לגדול באופן משמעותי.

אבי בוסקילה: זה לא שיש לו עכשיו את כל חומרי הגלם, את כל העובדים.

אבי בוסקילה: כרגע, בשלב הראשון, על בסיס חומרי הגלם והעובדים שיש לו, הוא מייצר בין 50 ל-100 מכונות.

אבי בוסקילה: למיטב ידיעתי הוא ביטל כמעט את כל ההזמנות שהיו לו בחו"ל.

אבי בוסקילה: עכשיו הוא משיג את כלל חומרי גלם.

אבי בוסקילה: ככל שיעבור הזמן הגרף יראה גידול משמעותי ביכולת הייצור.

עפר שלח: כמו שאתה אומר, חסרים לו חומרי גלם.

עפר שלח: כרגע, וזה ממה שאתה אומר, הוא יכול לייצר 50, 100 מכונות.

אבי בוסקילה: זה לא מה שאמרתי.

עפר שלח: מה לא הבנתי?

אבי בוסקילה: בשלב הראשון הוא מייצר בין 50 ל-100 מכונות.

אבי בוסקילה: הוא הולך, גם מבחינת יכולות הייצור, להגדיל את הקצב באופן משמעותי.

אבי בוסקילה: יש אצל אורלי את הצפי שהוא נותן.

אבי בוסקילה: יש סבירות שהוא יעשה מאמץ להגדיל את פס הייצור.

עפר שלח: האם בשיאו של פס הייצור אתה יכול להגיד כמה מכונות הוא יוכל לייצר ביום או בשבוע?

אורלי ויינשטיין: אני לא מכירה את התפוקה היומית שלו.

עפר שלח: נגיד שייקח לו שבוע או שבועיים כדי לייצר את 50, 100 המכונות שהוא יכול לייצר עכשיו.

עפר שלח: האם חומרי הגלם שהוא צריך בשביל להמשיך לייצר הם בדרך אליו?

עפר שלח: האם יהיה מצב שהוא יעמוד בגלל חוסר בחומרי גלם?

אורלי ויינשטיין: יש תהליך של חומרי גלם ושל הגדלת יכולת הייצור במפעל כך שהוא יוכל לספק 2,000 ואחר כך בין 2,000 ל-3,000.

עפר שלח: מי אחראי על זה שזה נוסע ממקום למקום ומגיע?

עפר שלח: הוא אחראי על זה כאדם פרטי?

אורלי ויינשטיין: אנחנו עובדים מולו יחד עם משרד הביטחון.

אורלי ויינשטיין: הקשר איתו הוא יום יומי - זו ההסכמה בינינו.

אבי דדון: ביום שישי מנכ"ל המשרד ואני ביקרנו בחברת "פלייט".

אבי דדון: הם מסוגלים לייצר 600 יחידות בחודש.

אבי דדון: הם תלויים בכמה פרטים שאנחנו מנסים לסייע להם להשיג, בעיקר חלקים בתחום הטורבינות.

עפר שלח: הרי החוליה החלשה בשרשרת היא זו שתקבע בסוף אם הוא יכול לייצר או לא.

עפר שלח: האם אתה יודע להגיד מה היא החוליה החלשה בשרשרת הייצור שלו ואיך אתם מטפלים בזה שהוא לא יעמוד בגלל איזה רכיב שהוא צריך שחסר לו?

אבי דדון: ביום שישי, כשהיינו בחברת פלייט, היה חשוב לנו להבין מה הם צווארי הבקבוק.

אבי דדון: הבנו שיש חברה אמריקאית שצריכה אישורים כדי להוציא את הפריטים האלה.

אבי דדון: אנחנו מנסים למצוא פתרונות דרך תעשיות מקומיות, אפילו חברה שנמצאת בקיבוץ מרום גולן, חברת "בנטל".

אבי דדון: ברגע שהדברים האלה יעלו על איזו שהיא מסילה, ייתכן ו"פלייט" תוכל לייצר מעל הקצב שלה היום, שזה קצב שנע בין 60 עד 100 ויגיע עד 600 בחודש.

אבי דדון: זה מה שהם הציגו לנו.

עפר שלח: זאת אומרת, היום הם מסוגלים לייצר 60 בחודש.

אבי דדון: נכון, זה מה שהוצג על ידי החברה ביום שישי.

עפר שלח: אנחנו בתקווה שאם האמריקאים ישחררו והתעשיות הביטחוניות יעזרו בטכנולוגיה אז יהיו 600.

אבי דדון: כן, אם לוקחים את כל המשתנים, זו הסיטואציה לעכשיו.

עפר שלח: כמה חברות כמו "פלייט" יש לנו?

אבי דדון: יש עוד חברה ברעננה שיודעת לייצר מנשימים מזן אחר שהוא פחות איכותי.

אבי דדון: בצוק העיתים הוא יכול לסייע.

עפר שלח: זו תמונה מדאיגה מאוד.

עפר שלח: אתה כרגע אומר שיש חברה שיש לה 60, ויש המון סימני שאלה לגבי עצם היכולת שלה לייצר מעבר לחומרי הגלם הרגילים ולגבי היכולת שלה לייצר בקצב שאנחנו צריכים.

עפר שלח: זה מדויק מה שאני אומר?

אבי דדון: כן, זו תמונת המצב כפי שלמדנו אותה ביום שישי.

אבי דדון: אולי אבי יכול לתקן אותי או להוסיף, הוא יותר בקי בעולמות האלה.

עפר שלח: ממתי מנה"ר בתמונה?

אבי דדון: אנחנו במשרד הביטחון נכנסנו להערכת מצב ב-13 במרץ.

אבי דדון: הדרישה מאיתנו להתחיל לסייע בעולם הרכש הייתה באותו ערב.

אבי דדון: ב-19 במרץ הוצאנו הזמנה ל-2,500 מנשימים מחברת "אינוויטק" ברעננה.

עפר שלח: מה זאת אומרת "הזמנה"?

עפר שלח: אפשר גם להוציא הזמנה ל-50,000 שאנחנו שומעים שהם לא יכולים לייצר ממילא.

אבי דדון: נרת

אבי דדון: מנו כגוף ביצוע אל מול פנייתו של משרד הבריאות.

אבי דדון: ההצעות נבחנות על ידי משרד הבריאות מבחינת מחיר ותקינה, רק אז אנחנו מוציאים הזמנות ועוקבים אחר הביצוע.

ג'אבר עסאקלה: אני רוצה לשאול לגבי השוק הפרטי.

ג'אבר עסאקלה: אני קורא בתקשורת שוועד העובדים בבית חולים זיו בצפת אסף כסף וקנה מכונת הנשמה.

ג'אבר עסאקלה: גם בבית חולים בגליל המערבי ראש המועצה תרם מכונת הנשמה שהוא קנה בשוק הפרטי.

ג'אבר עסאקלה: האם יש שוק פרטי?

אבי בוסקילה: אני אתייחס מתוך מה שאני יודע.

אבי בוסקילה: יש מכלול שלם שכולל הרבה מאוד גורמים - הוא כולל גופי ביצוע כמו משרד הביטחון ומוסד שמתעסקים רק בסיפור הזה של להשיג את המנשימים.

אבי בוסקילה: יש הזמנה, כמו שנאמר, של מעל 10,000 מנשימים.

אבי בוסקילה: לא פונים רק אל המנשימים בארץ, יש חברות שונות בחו"ל.

אבי בוסקילה: ההזמנה של המנשימים לא נמצאת רק במקום אחד.

אבי בוסקילה: עכשיו בוודאי יש את התובנות של סיפור ההנשמה, אבל ההתנהלות של הווירוס הזה שפוגע במבוגרים בכלי הנשימה היא התנהלות חדשה.

אבי בוסקילה: מתוך זה קבעו את התובנות לרכש שמיום ליום גדלו היעדים שלו באופן משמעותי.

אבי בוסקילה: יש צוות של לא מעט אנשים שמקבל את כל הפניות - כולל רופאים, כולל איש שלי שהוא איש הנדסה רפואית שמתעסק ביום יום בביטוח הרפואי.

אבי בוסקילה: יש טבלה מסודרת של כל הפניות שמקבלים.

אבי בוסקילה: בוחנים מה מאושר מקצועית, מה מאושר לא מקצועית, ובהתאם לזה מקבלים את ההחלטות.

אבי בוסקילה: אנחנו, ולא רק אנחנו, מוצפים באלפי פניות של הרבה גורמים שמצד אחד רוצים לעזור, מצד שני רוצים על הדרך כל מיני דברים שבינם לבין הנשמה אין שום דבר, אין שום קשר, ואנחנו בכל זאת מקבלים ומתייחסים.

אבי בוסקילה: 80%,90% בסוף קונים דרך הספקים המקצועיים.

אבי בוסקילה: 80% מהזמן שלנו מעסיקים אותנו הרבה מאוד אנשים שלא מכירים את התחום, שהם מתווכים, שהם לא מבינים שום דבר בתחום הזה - מחנויות נעלים, עד מחזיקי מפתחות, מוכרי מסכות, מוצרי הדברה.

עפר שלח: אבי, הייתי מקבל לחלוטין את מה שאתה אומר אם התמונה שהיינו מקבלים הן לגבי הייבוא והן לגבי הייצור העצמי לא הייתה כל כך מדאיגה.

עפר שלח: כרגע אנחנו מדברים על אפשרות לכמה עשרות בייצור העצמי ועל הזמנות של 11,000, שקשה לך, ואני לא אומר את כטענה, להגיד מה מהן יגיע ומתי.

אורלי ויינשטיין: יש הזמנות של אלפים.

עפר שלח: 11,000, נאמר לנו.

מיכל (מיקי) חיימוביץ': ד"ר וינשטיין, אנחנו יודעים את המצוקה שיש בכל אירופה.

עפר שלח: אני מבין שאנחנו במצב כאוטי עולמי.

עפר שלח: עושה רושם שהמדינות הכי עשירות בעולם הולכות להיות המדינות הכי מוכות בעולם - ארצות הברית מצד אחד, סעודיה מצד שני.

עפר שלח: המדינות האלו קונות כל דבר.

עפר שלח: אני מבין שאנחנו בתחרות.

עפר שלח: יכול להיות שפחות צריך להקפיד בשעת סכנה על מי האדם, יותר צריך להקפיד האם אנשים מסוגלים להביא מכונות הנשמה כשנצטרך אותן.

נועה היימן: אתה צודק לחלוטין.

נועה היימן: המערכת נערכת להנשים 5,000 אנשים.

נועה היימן: 2,000 מכונות כבר נמצאות בבתי החולים.

נועה היימן: עכשיו אנחנו מדברים על רכש חדש של 3,000 מכונות הנשמה שאמורות להגיע.

נועה היימן: לגבי 3,000 מכונות ההנשמה האלו ההזמנות נמצאות בדרך.

נועה היימן: למרות שצריכים לרכוש 3,000 מכונות, יש הזמנות בדרך של 13,000 מכונות.

נועה היימן: ברור לנו שבגלל ניהול הסיכונים שכולם מנהלים לא כל ההזמנות יגיעו.

נועה היימן: בדיוק בגלל שברור שמחו"ל יש יותר סיכויים אז המדינה נערכה.

נועה היימן: התעשיות הביטחוניות ומפא"ת התגייסו לעזור ליצרנים מקומיים להגדיל את בתי הייצור שלהם, כדי שנוכל להתבסס על ייצור מקומי.

עפר שלח: האם התקציב מבחינת

עפר שלח: כם נוסע במובן זה שלא יהיה מצב שתיעצר רכישה של מכונה כי הכסף לא נמצא?

עפר שלח: אני גם מבין שבענף הזה משלמים מזומן ומראש.

נועה היימן: עד עכשיו ניתנה תוספת תקציבית למערכת הבריאות של 4.7 מיליארד שקל להתמודדות עם הוצאות הקורונה.

נועה היימן: 3.2 מיליארד שקל מתוך זה הועבר דרך מנה"ר כדי לבצע רכש של מכונות הנשמה וציוד מיגון - מסכות, כפפות וסרבלים שהצוותים הרפואיים השונים משתמשים בהם.

נועה היימן: כרגע אין בעיות רכש או בעיות תקציב שמעכבות הזמנות.

יואב סגלוביץ': מההופעה של מנכ"ל משרד הבריאות שבוע שעבר ועד היום, כמה מכונות הגיעו לארץ?

איילת שקד: הבעיה היא לא תקציבית.

איילת שקד: ייאמר לזכות משרד האוצר שאת הכסף הוא שחרר.

איילת שקד: גם את ההזמנות הצליחו להשיג.

איילת שקד: הבעיה היא רק האספקה.

איילת שקד: מה לוחות הזמנים לאספקה?

עפר שלח: הם לא יודעים.

יוליה מלינובסקי: האם אתם מנסים לבדוק אפשרויות לרכישת מוצרים כחול לבן מטעמי מהירות והתייעלות ומטעמים של חיזוק התעשייה הישראלית?

יוליה מלינובסקי: רק אתמול ראיתי כתבה באחד הערוצים שחברה ישראלית מוצפת בפניות מחו"ל כי היא יודעת לייצר מכונת הנשמה ב-1,000 דולר.

יוליה מלינובסקי: אני לא מצליחה להבין מי הפיקוד העליון בכל המערכה.

יוליה מלינובסקי: יש את זה שמזמין, את זה שקונה, את זה שעושה, אבל מי האחראי?

יוליה מלינובסקי: מי יודע להגיד מספר מדויק או יודע לשאת באחריות על המספרים האלה - האם יש כזה בן אדם?

מיכל (מיקי) חיימוביץ': מתוך כל המספרים שאומרים לנו, מדברים על אלפיים ומשהו מכונות הנשמה ישראליות.

עפר שלח: 2,800.

עפר שלח: הן קיימות עכשיו.

מיכל (מיקי) חיימוביץ': אותן מכונות נשענות גם על מכונות הנשמה בצבא.

מיכל (מיקי) חיימוביץ': חלקן, אנחנו יודעים, הן מכונות ידניות שצריך להסב אותן - זה מה שנאמר לנו בזמנו.

מיכל (מיקי) חיימוביץ': מה המשמעות מבחינת הזמן שזה לוקח?

מיכל (מיקי) חיימוביץ': מתייחסים אליהן כאילו הן מכונות שיש לנו, אבל אם הן לא שימושיות, זה לא משהו שאפשר לסמוך עליו.

אבי דדון: מנה"ר מסייע.

אבי דדון: יש לנו גם את יחידת השינוע שמטפלת בתפוקה האווירית בעולם בכל הקשור להטסת משלוחים, שחרור צווארי בקבוק, שחרור במכס.

אבי דדון: אנחנו חד משמעית מסייעים, מוציאים הזמנות בכפוף למשל"ט שהוקם, כפוף להוראות של משרד הבריאות והמשטרה.

עפר שלח: מי האיש שעל שולחנו כל בוקר מונח דוח מצב של מכונות הנשמה - תהליך ההזמנה והייצור שלהן, לוח הזמנים הסביר לזה שיגיעו עוד?

אורלי ויינשטיין: הוא נוצר אצל מנכ"ל משרד הבריאות.

אורלי ויינשטיין: למשל"ט זה מוצג כמה פעמים ביום, כי משם מנהלים את תהליך הרכש.

עפר שלח: את יכולה לענות לגבי סוגיית המכונות הצבאיות שצריכות לעבור הסבה?

אורלי ויינשטיין: אנחנו צריכים לקבל את האישור הסופי למספר שלהן.

אורלי ויינשטיין: הן לא צריכות לעבור הסבה.

אורלי ויינשטיין: צריך להכין פילטר מיוחד שרכשנו.

אורלי ויינשטיין: הן יכולות להיכנס לבתי החולים, הן לא צריכות לעבור הסבה.

אורלי ויינשטיין: אתה מתכוון לתהליך החדש כרגע, להפיכת מכונות.

אורלי ויינשטיין: .

אורלי ויינשטיין: למכונות הנשמה פולשניות.

עפר שלח: אני מניח שהמכונות הצבאיות האלו נמצאות בבסיסים צבאיים, בבסיסים של חיל הרפואה או מה שזה לא יהיה.

עפר שלח: יש לכם תכנית לאן הולכות המכונות הצבאיות שנמצאות במחנה כזה או אחר?

עפר שלח: יש לכם את הפריסה של זה?

אורלי ויינשטיין: יש 1,400 מכונות בבתי החולים.

עפר שלח: ויש עוד 1,400, כש-900 מתוכן הן של הצבא.

אורלי ויינשטיין: יש עוד 400 של אגף לשעת חירום במשרד הבריאות, ויש עוד 900 של צה"ל.

אורלי ויינשטיין: לשאלתך - אין עדיין תכנית סדורה להעברתן לבתי החולים.

עפר שלח: למה אין?

אורלי ויינשטיין: כי אנחנו ממתינים להחלטה של צה"ל לגבי כמות המכונות שהוא יוכל לתת לנו.

אורלי ויינשטיין: ההחלטה הזאת תתקבל בימים הקרובים, רק אז נוכל להחליט.

עפר שלח: אני מציע שתפני לשר הביטחון, אפילו לשר הביטחון היוצא, והוא יגיד לצה"ל לתת לכם.

עפר שלח: צה"ל הוא הגוף הכי היררכי במדינת ישראל - כשאומרים לו, הוא נותן.

אורלי ויינשטיין: הם מתבססים על המכונות האלו לצרכים צבאיים.

עפר שלח: שמה הם?

עפר שלח: תזכירי לי באיזו מלחמה אנחנו נמצאים עכשיו.

איילת שקד: דיברתי עם שר הביטחון בנושא הזה, הוא אמר שיש מאות מכונות הנשמה שהצבא יכול להעביר עכשיו למשרד הבריאות.

עפר שלח: אתם מכירים את זה?

אורלי ויינשטיין: אנחנו מכירים את זה שהם מוכנים להעביר לנו מכונות הנשמה במיידי, רק הם עוד לא החליטו על המספר.

יואב סגלוביץ': מי האדם האחראי, מה שמו?

עפר שלח: מי האיש שקם בבוקר והתפקיד שלו זה שיהיו מכונות הנשמה?

עפר שלח: אם בצה"ל יש כמה מאות מכונות הנשמה שכבר אפשר להביא, אז הוא ידאג שתהיה תכנית מאיפה לוקחים אותן, איפה שמים אותן.

עפר שלח: איך קוראים לאיש הזה?

יוליה מלינובסקי: יש מערכת, אבל אין אחראי.

אורלי ויינשטיין: לי קשה להתייחס לשאלות כל כך בוטות.

עפר שלח: בוטה?

עפר שלח: תאמיני לי, אני הכי נחמד שהייתי השבוע.

עפר שלח: אני חושב שמי ששומע אותנו מרגיש דאגה גדולה לנוכח הדבר הזה.

עפר שלח: מי האיש?

עפר שלח: קצין מכונות הנשמה נקרא לו, אחראי מכונות הנשמה.

אורלי ויינשטיין: אני לא מדברת בשפה הזאת.

יוליה מלינובסקי: זה כאילו לברוח מהתשובה.

עפר שלח: אני רוצה להעלות על הקו את נועם עמית.

עפר שלח: נועם, האם אתה יכול לספר לנו את הסיפור שלך בנוגע לציוד רפואי והבעיות הבירוקרטיות שנתקלתם בהן?

נועם עמית: אני מתעסק עם המזרח ב-20 השנה האחרונות.

נועם עמית: חברת "טרייד" ב-10 האחרונות מעבירה למזרח פלסטיק למחזור.

נועם עמית: בשנה האחרונה, בגלל ה-green fence, בגלל המהומות בהונג קונג והקורונה בסין, החברה צמצמה פעילות.

נועם עמית: המשרדים בסין לא נסגרו.

נועם עמית: בתקופה האחרונה קיבלנו פניות מרופאים בארץ שאמרו שנלקחות מסכות ממחסני החירום שלהם.

נועם עמית: ניסינו לחפש מאיפה אנחנו יכולים להביא.

נועם עמית: התחלנו בתורכיה, שיש לנו שם בסיס פעילות, ומשם המשכנו לתאילנד, שגם שם אנחנו מכירים, אבל אז ראינו שאין ייצור של מסכות.

נועם עמית: הגענו עד לסין.

נועם עמית: בסין אמרו לנו בהתחלה שאין אפשרות לייצר.

נועם עמית: מצאנו שם מפעלים שמייצרים מסכות N95 ומסכות אחרות שניסינו להביא.

נועם עמית: יצרנו קשר עם בתי החולים.

נועם עמית: אנשי "שראל" דיברו עם אחד האנשים שלנו.

עפר שלח: האם כשיצרתם קשר עם בתי החולים הבנתם שלבתי החולים יש צורך מיידי במסכות האלו, שזה לא לאיזה מלאי?

נועם עמית: היה מחסור מיידי, היה להם מחסור עצום.

נועם עמית: למרות שאנחנו לא בתחום הזה, התחלנו לחפש ומצאנו חברות שאנחנו יכולים לשים אנשים שלנו שם, אנשים שעובדים בשבילנו, כדי להגיע למפעלים, לראות שה-FDA זה FDA, שכל האישורים שיש להם הם אישורים חוקיים, שהמפעל באמת מייצר, ושזה לא איזו חנות נעליים שפתחה קו ייצור חדש.

נועם עמית: שלחנו לשם אנשים.

נועם עמית: "שראל" משכו אותנו ב"תשלחו דוגמאות", "תבואו עוד יומיים".

נועם עמית: אני לא יודע למה לא היה שום דבר עם זה, אבל זה המצב שנוצר.

נועם עמית: התחלנו לייבא באופן פרטי לכל מיני מקומות בעולם שכן ביקשו את זה.

עפר שלח: אתה מוכר את המסכות האלו היום במקומות שונים בעולם?

נועם עמית: אנחנו נותנים לפי מכרזים במקומות שונים בעולם.

עפר שלח: אתה יכול להגיד לנו כמה זה עולה?

עפר שלח: ברור שהמחירים של מסכות כמו המחירים של מכונות ההנשמה עלו.

עפר שלח: בכמה אתה מוכר?

עפר שלח: בכמה את יודע שמייצרים ומוכרים פה בארץ?

נועם עמית: זה משתנה כל הזמן.

נועם עמית: עלות הקנייה שלנו למסכות נעה בין 25 סנט ל-33 סנט.

אבי בוסקילה: אתם עושים פה סלט בין סוגי המסכות.

אבי בוסקילה: אתה מדבר על מסכות פשוטות ורגילות.

אבי בוסקילה: חבר הכנסת שלח, אתה לא רוצה שיציפו את שדה הקרב בשכפ"צים לא חסינים.

אבי בוסקילה: יש כאלה שרוצים למכור כמה שיותר.

אבי בוסקילה: אם יכניסו לכאן שכפ"צים שלא מגינים על חיילים, זה יהיה הרבה יותר גרוע.

עפר שלח: אני מקבל לחלוטין, אבי, רק אני אגיד לך איפה הפער.

עפר שלח: אתם צריכים, לטעמנו, לעבוד במתכונת חירום גם על היכולת שלכם לבדוק את התקינה, לבדוק שהשכפ"צים האלה אכן תקינים, ואז לרכוש אותם מכל המקומות שמצאתם אותם תקינים ובמחיר סביר.

אורלי ויינשטיין: רכשו כבר למעלה מ-20 מיליון מסכות N95, שזה הרבה מעל היעד השנתי.

אבי בוסקילה: רכשו רכישות ענק של מסכות N95, שהן מסכות תקניות, שמכירים אותן.

אבי בוסקילה: הדבר הכי גרוע זה שאיש צוות יסתובב ויחשוב שהוא מוגן, כשבעצם הוא לא מוגן.

עפר שלח: אתה צודק במאה אחוז.

עפר שלח: אתה יכול לתת לנו פירוט כמה מתוך ה-20 מיליון יש בידינו וכמה יהיו בידנו בעוד איזה שהוא זמן?

אורלי ויינשטיין: יש 15 מיליון שמגיעות השבוע.

אורלי ויינשטיין: משלוח של 10 מיליון מגיע היום.

עפר שלח: התאחדות התעשיינים, אתם ארגון כבד וסולידי.

עפר שלח: ספר לנו על המאמצים שלכם.

חנן אברמוב: התעשיינים בארץ התגייסו בצורה מדהימה מהיום הראשון של המשבר הזה - גם יצרנים שכבר מייצרים מוצרים שצריכים, כמו חומרי חיטוי, חומרי ניקוי, מסכות, וגם יצרנים שסייעו בתחום מערך הבדיקות.

חנן אברמוב: התעשייה הישראלית התגלתה במלוא העוצמה שלה.

חנן אברמוב: כרגע נראה שמערך הרכש מסתדר, אבל חווינו בחודש האחרון הרבה מאוד מקרים שהיה קשה לתרגם להזמנות.

חנן אברמוב: אני מצטער, אבי, אבל לא כולם שרלטנים, יש הרבה מאוד אנשים טובים שהתגייסו למאמץ הזה.

עפר שלח: למה היה קשה?

חנן אברמוב: הם לא יכולים להצטייד בחומרי גלם במיליוני שקלים בלי שהם יודעים שיש לזה גיבוי.

חנן אברמוב: אני רוצה לדבר על הנושא של מסכות.

חנן אברמוב: עם כל המאמץ של הייבוא, ואני שמח שיש מאמץ כזה, אני לא רואה בחוץ אנשים עם מסכות.

חנן אברמוב: מי שלמד את המודל שקיים במדינות אחרות שהצליחו במלחמה בקורונה, למשל בדרום קוריאה, ראה ש-100% מהאנשים ברחוב מסתובבים עם מסכות.

איילת שקד: זה בגלל שמשרד הבריאות אומר שהוא לא מאמין בזה.

חנן אברמוב: אני מדבר על האנשים שהולכים לסופרמרקט ולבית המרקחת.

חנן אברמוב: גם אם המסכה הזאת לא מושלמת בהגנה עליך, היא מגינה מצוין מפני ההדבקה שלך של אחרים.

חנן אברמוב: אם 100% מהאנשים חובשים מסכות, זה לא משנה עם היעילות שלהן היא 99% או 55%.

חנן אברמוב: אני לא מדבר על צוותים רפואיים, אני מדבר על כלל האוכלוסייה.

חנן אברמוב: מאחר ופה הלקוח הוא לא משרד הבריאות אלא מי שצריך לייצר, מישהו צריך להוציא את הכפתור הזה שכרגע עושה פקק.

חנן אברמוב: יש יצרנים שיכולים להיכנס לייצור.

עפר שלח: כמה התעשייה הישראלית יודעת לייצר?

עפר שלח: שמענו על שני מיליון ב"שיאון".

חנן אברמוב: ל"שיאון" יש מכרז של משרד הבריאות.

חנן אברמוב: יש חברות אחרות שיכולות לייצר מסכות, גם אם הן כרגע לא בתקן של N95 אלא כמעט.

חנן אברמוב: זה יכול למנוע מצב של 10,000 מונשמים, לא של 5,000 מונשמים.

עפר שלח: מי הרפרנט שלכם - האם "שראל", מנה"ר, משרד הבריאות?

חנן אברמוב: בנושא הנשמה יש הרבה מאמץ לבוא לקבוצת היצרנים בישראל כדי לספק את כל נושא החמצן.

חנן אברמוב: צריך לזכור, גם התשתית בבית חולים לחמצן וגם הלוגיסטיקה הכרוכה בזה - אלמנט לא פשוט.

חנן אברמוב: הוא נמצא בטיפול, רק חשוב לציין אותו.

עפר שלח: נדמה לי שמה שעולה אצלנו זה שסוגיית מכונות ההנשמה מצויה בחוסר ודאות מאוד גדול.

עפר שלח: מה אתם עושים כדי לפזר את חוסר הוודאות הזה?

אורלי ויינשטיין: אני לא מסכימה עם הקביעה שלך שזה בחוסר ודאות גדול מאוד.

אורלי ויינשטיין: אנחנו חיים בעולם מאתגר שבו כולם מחפשים את המכונות, כולם רצים אחרי המכונות.

אורלי ויינשטיין: יש לנו עזרה מאוד גדולה מאנשי המוסד, משאר החברים.

אורלי ויינשטיין: כרגע אנחנו מכירים את הצפי של כל אחת מהחברות, מתי כל אחת מהמכונות מגיעה.

אורלי ויינשטיין: אנחנו יודעים שחלק מהן מגיעות במרחק גדול מידי, לכן הזמנו הרבה מאוד מכונות בשביל שנוכל להגיע למספר המכונות המתאים ובזמן המתאים.

אורלי ויינשטיין: כמו שנועה אמרה, אנחנו בסוף צריכים להנשים 5,000 אנשים.

אורלי ויינשטיין: יש לנו כבר 2,000 מכונות שנמצאות, ויש לנו בין 4,000 ל-5,000 רכש ישראלי שהתחיל להגיע ואמור להסתיים להגיע בחודשיים, שלושה הקרובים.

אורלי ויינשטיין: אנחנו עובדים כל יום כדי להגיע ליעד.

אורלי ויינשטיין: קנינו עוד 5,000 מכונות הנשמה שתהיינה לנו כגיבוי בצד, שזה חוץ מה-12,000.

אורלי ויינשטיין: אנחנו עושים גיבוי על גיבוי על גיבוי.

איילת שקד: הצבא נקרא לייצר 5,000 מכונות.

איילת שקד: הם עשו ניסוי מוצלח על חזיר לפני יומיים, הם אמרו שהם מתחילים ייצור.

עפר שלח: כל מספר זוכה.

איילת שקד: אורלי, אתם מכירים את ה-5,000 מכונות שהצבא רוצה לייצר בייצור עצמי?

אורלי ויינשטיין: דיברתי על זה.

אורלי ויינשטיין: הצבא הציג לנו אתמול שני פרויקטים.

אורלי ויינשטיין: פרויקט אחד היה של הסבת מכונת הנשמה לא פולשנית למכונת הנשמה פולשנית.

אורלי ויינשטיין: היום נחליט אם אנחנו הולכים לרכוש את הציוד הזה.

אורלי ויינשטיין: זה משהו שאנחנו עובדים עליו בכובד ראש.

אורלי ויינשטיין: אנחנו נחליט במשך היום יחד עם מנכ"ל המשרד.

יוליה מלינובסקי: כמו שאמר היושב-ראש, כל מספר זוכה.

יוליה מלינובסקי: אמרת 13, אחר כך ירדת ל-12.

יוליה מלינובסקי: המספרים נעים בין הקירות.

יוליה מלינובסקי: צריך להיות בן אדם שהתפקיד שלו הוא לרכז ציוד.

יוליה מלינובסקי: תקשיבו, חבר'ה, אלוהים שומר על מדינת ישראל.

יוליה מלינובסקי: אם זה המצב, אני לא יודעת איך לא הגענו לקטסטרופה.

יוליה מלינובסקי: צריך להיות אחד שמרכז, שאחראי, שיודע בכל מצב נתון כמה מסכות, כמה מכונות הנשמה, כמה חלוקים, כאשר האחרים עוזרים לו בשיתוף פעולה.

יוליה מלינובסקי: יש לנו מלא שותפים אבל אפס אחריות.

יואב סגלוביץ': לא קיבלנו עדיין תשובה על מי הדמות או מי האורגן שאחראי - אנחנו חייבים לקבל אותה.

יואב סגלוביץ': אני מבקש שנקבל דוח כתוב עם כל המספרים, עם כל הרשימות, עם כל הניסויים, כולל הדברים שנאמרו פה לגבי הצבא, כדי שתהיה נקודת התייחסות להמשך הפעילות של הוועדה.

סמי אבו שחאדה: מה שמטריד אותי יותר זה פיזור המכונות, אם זה יגיע בסופו של דבר למקומות שבאמת צריכים את זה.

ג'אבר עסאקלה: עם כל הערכה והמאמצים שהאורחים שלנו עושים, אני מאוד מודאג.

ג'אבר עסאקלה: אני חושב שיש פה בלגן בירוקרטי.

ג'אבר עסאקלה: חבר'ה, אנחנו במצב חירום - אנשים יום יום מתגלים, נדבקים.

ג'אבר עסאקלה: יום יום יש לנו אנשים שצריכים את מכונות ההנשמה האלו.

ג'אבר עסאקלה: אני שומע כבר שבועיים, אפילו יותר, מאות אלפים.

ג'אבר עסאקלה: כשאני מסתובב בשטח אני לא רואה מכונות.

ג'אבר עסאקלה: מי שצריך 20 מכונות, קיבל מכונה אחת, שזה דבר שלא יכול לעבור לסדר היום.

איילת שקד: אני חושבת שצריך פה שיתוף פעולה הדוק עם הצבא.

איילת שקד: צריך לפנות לשר הביטחון ולהגיד לו שהצבא צריך למסור את המספר המדויק של מכונות ההנשמה למשרד הבריאות.

איילת שקד: ממה שאני יודעת, יש יכולת ייצור עצמית גם בתעשייה בישראל וגם בצבא.

איילת שקד: אני לא ראיתי את זמני האספקה.

איילת שקד: אורלי אומרת שהם כן יודעים את זמני האספקה.

עפר שלח: לגבי המסכות היו זמנים.

עפר שלח: אני רוצה להודות למוזמנים על המאמצים שהם עושים, על זה שהם איתנו.

עפר שלח: בהמשך לדברים של חבר הכנסת סגלוביץ', מה שאנחנו רואים פה הם לא מאמצים לא נכונים מצידכם, אלא כשל גדול בפיקוד ושליטה, שזה לאו דווקא במגרש שלכם.

עפר שלח: אמנם אתם האופרטורים של העניין הזה, אבל אתם גם צריכים לדרוש מלמעלה אחריות אחת ברורה.

עפר שלח: מכונות ההנשמה הן לא רק מצילות חיים.

עפר שלח: כמות מכונות ההנשמה תקבע את הקווים האדומים שלנו כשנחזיר את הכלכלה לעבוד.

עפר שלח: החשש המוצדק שלנו זה מהרגע האיטלקי המפחיד הזה שבו צריך לבחור את מי מנשימים ואת מי לא.

עפר שלח: נגיד שנקודת המבחן היא ביציאה מפסח.

עפר שלח: כמה שנשחרר את המשק לעבוד תלוי בכמות מכונות ההנשמה שיהיו לנו, זו החוליה החלשה שכל האסטרטגיה של ניהול המשבר הזה נהיית דרכה - אנחנו חייבים להתייחס אליה באופן מיוחד.

עפר שלח: אנחנו מבקשים לקבל את הנתונים בטווח המיידי, עד סוף השבוע הזה.

עפר שלח: אנחנו מבקשים לקבל את אותו גרף שעליו דיברו חלק מהמוזמנים שלנו – מה הוזמן, מה אתם יודעים לגבי תאריכי האספקה, מה הוא הזמן בתעשייה המקומית.

עפר שלח: אנחנו מבקשים לדעת מי מטפל בכל שרשרת הייצור.

עפר שלח: אם מה שחסר לתעשייה המקומית זה חומרי גלם, מי במשרד הבריאות, ב"שראל", במנה"ר, מטפל בזה שיהיו להם חומרי גלם?

עפר שלח: הנקודה הבאה שאנחנו נבדוק תהיה נקודת היציאה בעוד כשבועיים.

עפר שלח: אני אומר עוד פעם, מכונות הנשמה זה התנאי לכל המדיניות.

עפר שלח: השאיפה האדירה שלנו זה שלעולם לא יהיה מצב במדינת ישראל שנצטרך לבחור את מי אנחנו מנשימים ואת מי לא.

עפר שלח: לא יכול להיות שהפתרון של זה יהיה הטלת שמיכת סגר מוחלטת על החיים בישראל ועל המשק הישראלי, כי המחיר של זה, כולל בחיי אדם, עלול להיות יותר גבוה.

עפר שלח: אנחנו על הנקודה הזאת נשים דגש מיוחד.

עפר שלח: אני מודה לחברי הוועדה.